Návrh na zrušenie úloh vyplývajúcich z  bodov B. 1
uznesenia vlády SR č. 431 z 16. mája 2001

	Vláda Slovenskej republiky v uznesení č. 431 zo 16. mája 2001 k správe o priebehu obhajoby Východiskovej správy SR k Dohovoru o právach dieťaťa a záveroch Výboru pre práva dieťaťa uložila v bode B. 2 ministrovi spravodlivosti Slovenskej republiky predložiť na rokovanie vlády návrh zákona, ktorým sa mení a dopĺňa zákon č. 94/1963 Zb. o rodine v znení neskorších predpisov. 

	Na rokovanie Legislatívnej rady Slovenskej republiky bol predložený Legislatívny zámer Občianskeho zákonníka. Nový Občiansky zákonník počíta sa s tým, že rodinné právo, ktoré bolo doposiaľ upravené v samostatnom zákone, bude zaradené ako samostatná časť Občianskeho zákonníka. Dnes platný Občiansky zákonník sa sústredil len na úpravu majetkových vzťahov, ktorých subjektami sú aspoň na jednej strane občania. Ak vychádzame z toho, že budúci Občiansky zákonník má byť základnou právnou normou súkromného práva, treba doň nevyhnutne zakotviť rodinnoprávne vzťahy. Rodinnoprávne vzťahy sú čo do svojej povahy osobnoprávnymi vzťahmi, majú však aj značné majetkovoprávne dôsledky, ktoré vyžadujú úzku nadväznosť a koordináciu s ostatnými občianskoprávnymi inštitútmi. Preto by malo byť samozrejmé zaradenie úpravy rodinnoprávnych vzťahov, vzťahov medzi manželmi, vzťahov medzi rodičmi a deťmi a medzi ostatnými príbuznými, ako aj náhradných rodinnoprávnych vzťahov do systému Občianskeho zákonníka. Zaradenie rodinnoprávnych vzťahov do právnej úpravy Občianskeho zákonníka prevláda vo väčšine právnych úprav vyspelých západných štátov. 

Pri príprave nového Občianskeho zákonníka sa zohľadnia aj medzinárodné zmluvy, ktorými je Slovenská republika viazaná, t. j. Dohovor OSN o právach dieťaťa.
Potrebu legislatívnych zmien v zákone č. 94/1963 Zb. o rodine v znení neskorších predpisov, ktoré je nutné vykonať vzhľadom na zásadné zmeny v spoločnosti, nie je preto vhodné uskutočňovať čiastkovými legislatívnymi zmenami, ale komplexne, vo vzájomných väzbách na ďalšiu občianskoprávnu úpravu. 

	Z uvedených dôvodov navrhujeme predmetnú úlohu v  uznesení vlády SR č. 431 zo 16. mája 2001 zrušiť.